stanford-oval/wikipedia huggingface dataset:
עירוניות (תחום מדעי)
הנחות יסוד

הנחת היסוד מאחורי העירוניות היא כי ערים, או צורות התיישבות אנושיות דחוסות אחרות, ממלאות מגוון של תפקידים חשובים בחברה האנושית והיסטורית, ומהוות מרכזים תרבותיים ופוליטיים, ועל כן ראויות לבחינה נפרדת מיתר סוגי ההתיישבות האנושית. אחת הסיבות לכך, היא רמת מְגֻוָּנוּת גבוהה יותר בקרב האוכלוסייה – הן בחשיבה והן במאפיינים אישיים - בהשוואה לאזורים לא עירוניים.
הגישה האורבנית טוענת כי לאנשים החיים בעיר מודרנית ישנה פחות השפעה שלילית על הסביבה.[דרוש מקור] לאנשים המתגוררים בערים יש צורך קטן יותר במכונית, שכן עומדים לרשותם אמצעים כהליכה, אופניים ותחבורה ציבורית. הקרקע באזורים אורבניים צפופים מנוצלת בצורה יעילה יותר בהשוואה לאזורים תת-עירוניים או כפריים, שצורכים היקף גדול מאוד של תשתית שתשרת אותם. בעיר מתקיים שיתוף של רכוש, שירותים וסחורות: אלף אנשים יכולים לחלוק את אותו גן ציבורי – בניגוד לאפשרות שלכל אחד תהיה חלקת דשא פרטית. דוגמה נוספת: שוכרי דירות בבניין גדול מפחיתים את עלויות ההסקה בעצם העובדה שהם חולקים קירות, ובפועל דרושה להם רק כשישית מהאנרגיה שלה זקוק דייר בבית בודד בשטח זהה.
תאוריה עירונית

לאור תהליכי אורבניזציה המאפיינים את תקופתנו, ניתן לראות כי יש תאוריות שונות העוסקות בנושא זה שממשיכות להתפתח למרות חילוקי הדעות הרבים. התאוריות העוסקות באורבניזם שונות אחת מהשנייה, יש תאוריות האומרות כי יש לבחון עירוניות על פי כללים יבשים ויש תאוריות אשר קוראות לבחון את ייחודיותה של כל עיר עם מאפייניה השונים. המחקר אודות העירוניות התפתח במאה האחרונה לפי מספר שלבים מרכזיים:
תאורית העירוניות של אסכולת שיקגו – תאוריה המבוססת על מחקרים מאסכולת שיקגו מהעשורים הראשונים של המאה ה-20, וחוקרים כמו רוברט פארק, גאורג זימל ולואיס וירת אשר טוענים כי יש קשר בין המבנה הפיזי של העיר למבנה החברתי שלה. מתוך חקירת חיי היומיום הייחודיים למרחב ספציפי ניתן לזהות מבני תרבות אוניברסליים.
תאוריה עירונית נאו-מרקסיסטית – תאוריה המבוססת על ביקורת נאו-מרקסיסטית בשנות ה-70 וה-80 של המאה ה-20 אשר מבקרת את התאוריה של אסכולת שיקגו. לפי חוקרים שונים כמו מנואל קסטלס, אנרי לפבר ודייוויד הארווי, עירוניות היא תוצר של מאבקי כוח על מרחבים ומשאבים. תאוריה זו התמקדה בחשיפה של הדרכים בהם מעמדות דומיננטיים מכתיבים את תנאי המחיה של המעמדות החלשים באמצעות גישות שונות. אחת מהן היא גישה המתבססת על רעיונותיו של לפבר, התבוננות בפרקטיקה של חיי היום יום או דרך גישתו של הארווי, המדגישות את האופי הכלכלי של המאבקים העירוניים.
תאוריה עירונית פוסט קולוניאלית – תאוריה שהתפתחה בשנות ה-90 המתבססת על ספרות פוסט קולוניאלית ומדגישה את הזהות התרבותית. בגישתה של דורין מסי (אנ') למשל, העיר מורכבת מקבוצות מוחלשות רבות אשר נדחקו לשוליים על רקע אתני, מגדרי, מיני או דתי. בשנים אלה ניתן גם דגש לחקר חברות לא מערביות וכיצד תכנון מערבי מיושם בקונטקסט היסטורי.
תאוריה ביקורתית על עירוניות נאו-ליברלית – תאוריה שהתחילה לקראת המאה ה-21 המדגישה את תהליכי הגלובליזציה והכלכלה הנאו-ליברלית על עירוניות. זוהי תאוריה המתמקדת במערך היחסים העולמי בין ערים. לפי הסוציולוגית ססקיה סאסן, הקשרים בין ערי העולם תרמו להתפתחות המדד הכלכלי לדירוג ערים. המעבר משלטון ריכוזי בעקבות הכלכלה הניאו ליברלית אילצה את הרשויות המקומיות לתפקד כעיר יזמית. תהליכים אלה העלו את מעמדן של ערים ביחס למדינת הלאום. העיר הגלובלית והיזמית נמדדות במדדים כלכליים ואלה מאפיינים בינלאומיים לעירוניות הניתנים להשוואה.
המבנה העירוני

שימושי קרקע – כל עיר שונה מחברתה במיקומה, גודלה, סגנון הבנייה, מבנה דמוגרפי ועוד. אך לצד הבדלים אלו ניתן לזהות מאפיינים משותפים. חוקרים מצאו כי קיימת בעיר חוקיות שחוזרת על עצמה בערים השונות. במרחב העירוני מתרחשות פעילויות שונות כמו מגורים, עבודה, מסחר, בילוי וכו'. לכל הפעילויות הללו נלווים מקומות וכדי לקיים את הפעילויות נעשה שימוש בקרקע העירונית לפי הצרכים השונים – פסיפס זה של הצרכים המשתנים וחלוקת הקרקעות בהתאם הוביל למינוח של שימושי קרקע.
קבוצה חברתית – ארגון חברתי בו הפרט תלוי בקהילה שהוא חלק בלתי נפרד ממנה. התוצאה של אותה תלות הדדית הולכת וגוברת בין החלקים השונים של חברי הקבוצה מבוססת על סמך אינטרסים משותפים של חבריה.
דינמיקה עירונית – (Urban Dynamics) הם הכוחות אשר מעצבים את העיר לאורך זמן. יכולה לקרות כתהליך הדרגתי וטבעי או כפעולה ממשלתית מתואמת.
מערכות עירוניות

המושג 'מערכת עירונית' (Urban System) מגיע מתחום הגאוגרפיה האזורית, ניתוח אורבני מסורתי וכלכלה אזורית. המינוח נולד כחלק מהניסיון ליצור ארגון פונקציונלי על המטרופולין בארצות הברית. מערכות עירוניות הן יישום בפועל של העיר והעירוניות. המערכת העירונית היא מערכת מורכבת, ובין מרכיביה הרבים ניתן למנות את האוכלוסייה, השטח, שימושי הקרקע, תשתיות הנדסיות (מים, נגר, ביוב, אשפה ופסולת, חשמל, מנהרות תשתית, תקשורת, אנרגיה, תחבורה ציבורית, הרחוב העירוני), מקורות תעסוקה ועוד.
מערכת עירונית לאומית מתחילה במערך ערים עם אוכלוסיית סף קבועה מראש. מקומות אלה מהווים בסיס להקצאת האזור כולו, או לפחות לאזורים פונקציונליים סביב צמתים אלה. אזורים אלו מאופיינים בכוח עבודה מרוכז ואזורי שירות שמהם ניתן להעריך מערכות יחסים בתוך מערכת זו.
תכנון עירוני ואזורי

העוסקים בתכנון אורבני מבדילים בין יחידה עירונית לבין יחידה לא-עירונית בפרמטר צפיפות האוכלוסין הגבוה של הראשונה. הם גורסים כי ההבדל באוכלוסייה גורר הבדל גם בסדר החברתי והפוליטי. מלומדים מסוימים נהגו בתחילה להכחיש את קיום ההבדלים החברתיים והפוליטיים בין אזורים כפריים ועירוניים, ועמדו על כך שאין מקום לדיסציפלינה עירונית ייחודית. הוויכוח הזה הסתיים במידה רבה לטובת האורבניסטים, וכיום רווחת מאוד הדעה שערים ראויות לבחינה נפרדת מיתר האזורים.
לאחר שביססו את הקביעה כי ערים הן ישויות שבאמת ובתמים מובחנות מאזורי-שדה, החוקרים למדו את העיר לפי שלוש אמות בחינה שונות:
נקודת המבט הפנימית – שמתבוננת בסדר המרחבי והחברתי בתחומי עיר.
נקודת המבט החיצונית – שרואה את העיר כנקודה או חוליית-קשר קבועה במרחב גלובלי גדול של רשתות וכיווני-זרימה.
נקודת המבט של "החלל-הריק" (המִרְווחית) – שמנסה לגשר בין שתי הפרספקטיבות, דרך הבנת האופנים שבהם הוראות החברה, השעה והמרחב שחלות על העיר מושפעות על ידי כוחות חיצוניים וגלובליים, והאופן שבו סדרי-העיר משפיעים בתורם על הסדר החיצוני.
הגאוגרפים אָשׁ אמין וסטיבן גרייהם, בספרם "העיר הרגילה" (The Ordinary City), לדוגמה, טענו כי ניתן להבין את הנוף העירוני בצורה הטובה ביותר כאתר שבו מתקיימת נוכחות מרובת-מרחבים, מרובת-זמנים ומרובת-מארגי יחסים זה לצד זה, שכורכים משתנים מקומיים לכדי מערכת כלל-עולמית של שינוי כלכלי, חברתי ותרבותי.
במושג "עירוניות" במובנו הרחב יש לכלול גם את בחינת הגומלין בין העיר וה"עורף כלכלי" הכפרי שלה. אף עיר לא יכולה להתקיים ללא עורף פריפריאלי גאוגרפי וכלכלי שיספק לה חלק מעוצמתה; עם זאת, בשל הטכנולוגיה התקשורתית והתחבורתית, אותו הינטרלנד עשוי להיות קשה יותר לזיהוי מכפי שהיה בחברות הקדם-תעשייתיות (האגרריות) ויתר על כן, התפיסה של האופן שבו הפריפריה מתייחסת לעיר (למרכז) עשויה בעצמה להשתנות לאורך ההיסטוריה. בקיסרות הרומית וביוון העתיקה, למשל, המוניקיפיום והפוליס בהתאמה נחשבו כמכילים הן מרכז "עירוני" והן עורף גדול, ועימם הם יצרו ישות חברתית, פוליטית וכלכלית אחת מאוחדת.
עירוניות בישראל

אחת הדוגמאות הבולטות לעיסוק בעירוניות בישראל היא פעולתה של עמותת מרחב. מתוך ניסיון למצוא את נוסחת הקסם לעירוניות טובה, עמותת מרחב הגדירה 10 כללים בסיסיים לתכנון עירוני:
רחובות לאנשים (רחוב המיועד להולכי רגל, נתיבי איילון אינם רחוב לאנשים)
רשת רציפה וצפופה של רחובות
שימושים מעורבים (מגורים, מסחר ופנאי)
צפיפות ושימוש יעיל בקרקע
שילוב אוכלוסיות
מגוון של אפשרויות תחבורה
מבני ציבור, פארקים וגנים בוני עיר
תהליכי תכנון משתפים
חיזוק מרכז העיר
מורשת וזהות מקומית
מחקר איכותני

עירוניות מצויה בשימוש גם כמונח משלים איכותני לתיאור מִגְוון של צורות יישוב, כגון "עירוניות לא-פורמלית", "עירוניות חדשה", "עירוניות אוטונומית", "עירוניות בת-קיימא", עירוניות ריכוזית או מבוזר, "עירוניות נאו-מסורתית" ו"עירוניות-מַעֲבר".
ראו גם

עיור
מדעי האזור
תכנון ערים ואזורים
עיצוב עירוני
עירוניות מתחדשת
גאוגרפיה עירונית
תכנון מערכתי
עירוניות נוף
אדריכלות נוף
תוכנית חברי הוועדה (1811)
תכנון עירוני של ברצלונה
מגזינים
מונו (מגזין)
אירועים בינלאומיים
יום העירוניות העולמי
הפורום האוניברסלי לתרבויות (2004)
הפורום העירוני של מוסקבה
הביאנלה של שנג'ן - הונג קונג לעירוניות ואדריכלות
מוזיאונים
מוזיאון תכנון העיר של בייג'ינג
מוזיאון תכנון העיר של שאנגחאי
לקריאה נוספת

גיאורג זימל, רוברט פארק, לואיס וירת, אורבניזם: הסוציולוגיה של העיר המודרנית. הוצאת רסלינג, 2004, תרגום: מרים קראוס (סקירה)
הערות שוליים

↑  Krieger, A. (2014). Urbanism’s Core? Harvard Design Magazine, 37, 67
1 2 3  אהרון-גוטמן, מ. (2014). העיר כתופעה סוציולוגית. בתוך י. לוי וא. שריג (עורכים), השלטון המקומי – בין המדינה, הקהילה וכלכלת השוק : כרך ב : עמ' 685–709, רעננה: האוניברסיטה הפתוחה.
↑  פארק רוברט (2004) העיר: הצעות לחקירת ההתנהגות האנושית בסביבה אורבאנית בתוך אורבניזם: הסוציולוגיה של העיר המודרנית (עמ' 41–91), עודד מנדה-לוי (עורך), הוצאת רסלינג
↑  Barnett, J. (2011). A Short Guide to the 60 newest urbanisms. Planning, 77(4), 19–21.
↑  Yavo-Ayalon, S., Aharon-Gutman, M., & Alon-Mozes, T. (2019). Staging urbanism the intersection of art, space and the public. Technion - Israel Institute of Technology
↑  Allen J. Scott, Michael Storper, The Nature of Cities: The Scope and Limits of Urban Theory, International Journal of Urban and Regional Research 39, 2015, עמ' 1–15 doi: 10.1111/1468-2427.12134
↑  Park, R.E., E.W. Burgess and R.D. McKenzie (1925) The city. University of Chicago Press, Chicago.
↑  Castells, M. (1972) La question urbaine. Maspero, Paris
↑  Lefebvre, H. (1991) Critique of Everyday Life. London: Verso
↑  Harvey, D. (1973) Social justice and the city. Edward Arnold, London.
↑  Massey, D. (1994) Space Place and Gender. Minnieapolis: University of Minnesota Press
↑  Sassen, S. (1991) The global city: New York, London, Tokyo. Princeton University Press, Princeton
↑  שגב, מ. שילוני, א. ופיין, צ. (2010) פיתוח והתכנון המרחבי: ספר לימוד בגאוגרפיה. ופיתוח הסביבה. הוצאת מט"ח: ירושלים. עמ' 195-229
↑  פארק רוברט (2004) העיר: הצעות לחקירת ההתנהגות האנושית בסביבה אורבאנית בתוך אורבניזם: הסוציולוגיה של העיר המודרנית (ע"מ41–91), עודד מנדה-לוי (עורך), הוצאת רסלינג
↑  Urban Dynamics, Latitude Geography (באנגלית)
1 2  Simmons, J. (1981) Urban Systems: The New Regional Geography. Espace géographique, tome 10, n°2, 1981. pp. 135-142: 135-136
| מדעי העיר והאזור |
| --- | --- | --- |
| תכנון ערים ואזורים • אדריכלות נוף • אדריכלות נוף עירונית | עיצוב עירוני |  |
| תחומי מחקר | עירוניות |  |
| רעיונות מחקריים | עיר גנים • העיר הקורנת • ברודאייקר סיטי • תוכנית השלבים |  |
| תנועות בזרם התכנון העירוני | עירוניות חדשה • עירוניות ישנה |  |
ראו גם פורטל אדריכלות
| --- | --- |
בקרת זהויות :  GND: 4182741-7  NKC: ph116541
פולאווי

פולאווי (בפולנית: Puławy) היא עיר מחוז בפרובינציית לובלין שבפולין, במפגש הנהרות ויסלה וקורובקה, בה התקיימה עד השואה קהילה יהודית בת 3,000 נפשות.
תולדות היישוב

פולאווי נזכרת לראשונה במאה ה-15, עת הייתה כפר בבעלות אצולה. בשנת 1706 נהרס היישוב כתוצאה מפלישת האימפריה השוודית. בשנת 1906 הוענקו ליישוב זכויות עיר.
יהודי פולאווי

בין מלחמות העולם נמנו בעיר כ-3,200 יהודים, כמחצית תושביה, והתקיימה בה פעילות של המפלגות היהודיות השונות, תוך פעילות בתי ספר מרשתות בית יעקב ויבנה. כמו כן, שימשה העיר כמרכז חסידי.
באמצע ספטמבר 1939 נכבשה העיר בידי הגרמנים, ואלו החלו בחטיפת יהודיה לעבודות כפייה, תוך הטלת תשלומי כופר על הקהילה. בסוף אוקטובר 1939 רוכזו יהודי העיר בגטו שהוקם בה.
ב-28 בדצמבר 1939 גורשו כ-2,500 יהודי העיר הנותרים לגטו אופולה לובלסקי, ושם חלקו את גורל יתר יהודי המקום. מחנה עבודה שהוקם בעיר, בו רוכזו בשנת 1942 כ-200 עובדים יהודים, חוסל באמצע שנת 1943.
ערים תאומות

פורטוגל קשטלו ברנקו, פורטוגל
צרפת דואה (אנ'), צרפת
לקריאה נוספת

מ. צאנין, פולאב בתוך: תל עולם: מסע על פני מאה קהילות נחרבות, תל אביב: המנורה, 1962. עמ' 55–59
פובליוס סרוויליוס קסקה

פובליוס סרוויליוס קסקה (? - 42 לפנה"ס), פוליטיקאי רומאי שפעל בשלהי תקופת הרפובליקה, מרוצחיו של יוליוס קיסר.
תולדות חייו

קסקה נולד למשפחה ממוצא פלבאי והיה צאצא של גאיוס סרוויליוס קסקה גאמינוס שכיהן כקונסול של שנת 203 לפנה"ס. קסקה היה בעל בריתו של יוליוס קיסר ונלחם לצידו בזמן מלחמת האזרחים כנגד פומפיוס.
לאחר ניצחונו של קיסר ומינוי לדיקטטור לכל ימי חייו בשנת 44 לפנה"ס נוצרה תסיסה במעמד הסנאטורי ולבסוף קשר נרקם כנגד קיסר בהנהגתם של מרקוס יוניוס ברוטוס וגאיוס קסיוס לונגינוס, על אף שקסקה היה חלק מהסיעה הקיסרית הוא הסכים להצטרף לקשר של ברוטוס וקסיוס.
ביום שההתנקשות בקיסר תוכננה לצאת לפועל, אידו של מרס, עצביו של קסקה כמעט ובגדו והוא היה קרוב לגלות את הקשר כנגד חייו של קיסר אולם לבסוף הוא התעשת. במהלך ישיבת הסנאט שבה הקושרים תקפו את קיסר, קסקה היה הראשון שנעץ את פגיונו ברודן.
לאחר רציחתו של קיסר קסקה נכנס לתפקידו כטריבון הפלבס ב-10 בדצמבר 44 לפנה"ס, דבר זה נעשה עם אישורו של אוקטביוס שבאותו הזמן רצה לגייס את תמיכתו של קיקרו בו. אולם יותר מאוחר אולץ קסקה להימלט מרומא כתוצאה מפחדו שיורשיו של קיסר ינקמו בו, והוא הצטרף אל ברוטוס וקסיוס בפרובינקיות המזרחיות, שם הם בנו צבא בניסיון להשתלט חזרה על רומא מידיהם של הטריאומווירט השני, עזיבתו את העיר בזמן כהונתו כטריבון הפלבס הייתה לא חוקית ועמיתו פובליוס טיטיוס הדיח אותו ממשרתו על פי בקשתו של אוקטביוס.
קסקה נלחם בקרב פיליפי שנערך בשנת 42 לפנה"ס ובו התעמתו הכוחות הרפובליקאים וכוחות הטריאומווירט השני, לאחר תבוסתם ומותם של ברוטוס וקסיוס, קסקה המיואש בחר להתאבד.
| --- | --- |
בקרת זהויות :  GND: 1021706663  LCCN: no2010155664  VIAF: 245926859   WorldCat (עם VIAF): 245926859
פנטומאס

| --- | --- |

 מקום הקמה:  קליפורניה 
 מוקד פעילות:  קליפורניה, ארצות הברית
 תקופת הפעילות:  מ-1998
 סוגה:  מטאל אוונגרדי, רוק ניסיוני, מטאל אלטרנטיבי
 חברת תקליטים:  אייפקאק 
 אתר רשמי
 חברים
 מייק פטון באז אוסבורן טרבור דאן דייב לומברדו
 
פנטומאס (Fantômas) היא להקת מטאל–רוק ניסיוני אמריקאית. הלהקה נקראה על שם פנטומס, דמות הנבל מרומן פשע פופולרי בצרפת לפני מלחמת העולם הראשונה.
היסטוריה

הלהקה הוקמה כאשר שהזמר מייק פטון הלחין שירי מטאל אוונגרדיים לאחר פירוק להקתו הקודמת פיית' נו מור. לאחר מכן שלח פאטון את יצירותיו לחבריו בתקווה להקים להקה חדשה: הגיטריסט באז אוסבורן (מלהקת ה־מלווינס), הבסיסט טרבור דאן (מלהקת מיסטר באנגל) והמתופף איגור קאבלרה (מלהקת ספולטורה). קאבלרה סירב להצעה אבל המליץ על המושלם לפרויקט זה: דייב לומברדו מלהקת סלייר. לומברדו הסכים וכך הוקמה הסופרגרופ של פאטון.
אף על פי שמקור המוזיקה שלהם הוא בהבי מטאל, למעשה היא נוגעת בז'אנרים רבים של מוזיקה ובולט בה חוש ההומר החריג, ביקורת אחת כינתה את הסגנון שלהם כ"דאדא-מטאל". המבקר גרג פראטו מתאר את המוזיקה שלהם כ"מאוד מקורית... במיוחד ביחס לרוק האלטרנטיבי התפל והצפוי של שנות ה-90. לעיתים נדירות שר פאטון תמליל קונבנציונלי עם הקבוצה, כאשר הוא מעדיף את גישתו החריגה לשירה.

גם האלבומים סובבים סביב נושא או קונספט חריג:
‏(Fantômas (Amenaza Al Mundo מבוסס על חוברת קומיקס מדע בדיוני, כאשר לכל שיר ניתן מספר של עמוד (עמוד 1, עמוד 2 וכו')
The Director's Cut הוא סדרה של חידושים לשירי נושא מסרטים. חלק מהגרסאות נאמנות למקור (כמו שיר הערש המפחיד מהסרט Night of The Hunter), כאשר אחרות עברו שינוי קיצוני (כמו נעימת הנושא של הסנדק שבוצעה כשיר ת'ראש מטאל).
Delìrium Còrdia הוא בעצם שיר אחד ארוך שמתאר ניתוח ללא הרדמה.
Suspended Animation (הוקלט יחד עם Delìrium Còrdia) הוא אלבום של סרטים מצוירים מופרעים, כל שיר נקרא על שם יום בחודש אפריל 2005 (Friday The 8th וכו').
בקיץ 2005 הלהקה הופיעה באירופה, כאשר טרי בוזיו מחליף את לומברדו על התופים משום שהוא היה בסיבוב הופעות עם Slayer. לובמרדו חזר ללהקה בהופעות האחרונות של סיבוב ההופעות שהסתיים ב-15 בספטמבר 2005.
ב-13 במאי 2006 מייק פאטון הודיע לאתר Billboard.com שהאלבום החמישי של פנטומאס בתכנון. פאטון אמר על האלבום :"התקליט הבא הולך להיות עסק אלקטרוני לגמרי. ידרש תכנון יצירתי רב כדי להקליט ולבצע את זה אבל לא יהיו כלים אקוסטיים בכלל. אנחנו עומדים להיכנס למצב של הכלאה. אני צריך, כשהיה לי מעט זמן, לחזור לשולחן הסרטוטים לכתוב את הבא."
דיסקוגרפיה

1999: Fantômas
2001: The Director's Cut
2004: Delìrium Còrdia
2005: Suspended Animation
2002: Millennium Monsterwork 2000
2011: The Director's Cut Live: A New Year's Revolution
הערות שוליים

↑  Fantômas - Encyclopaedia Metallum: The Metal Archives, www.metal-archives.com
↑  Delìrivm Còrdia by Fantômas - RYM/Sonemic (באנגלית), נבדק ב-2023-06-06
| --- | --- |
בקרת זהויות :  ISNI: 0000 0004 6928 3918  LCCN: no2003005096  MusicBrainz: 057aa66c-cf6e-499d-bda8-5adc47ad4197  NKC: xx0118352  VIAF: 357145857921123020721   WorldCat (עם VIAF): 357145857921123020721
פאקו סרי

| --- | --- |

 לידה:  1 במאי 1956 (בן 68) דיבו, חוף השנהב 
 מוקד פעילות:  חוף השנהב 
 תקופת הפעילות:  מ-1978
 סוגה:  ג'אז, פיוז'ן, ג'אז פאנק, ג'אז-ראפ, מוזיקת עולם
 שפה מועדפת:  צרפתית 
 כלי נגינה:  תופים, כלי הקשה
 חברת תקליטים:  בלו נוט 
 שיתופי פעולה בולטים:  ג'ו זאווינול, אדי לויס, ג'אקו פסטוריוס
 www.pacosery.com
 
פאקו סרי (צרפתית: Paco Sery; נולד ב-1 במאי 1956 בחוף השנהב) הוא מתופף ג'אז פיוז'ן ומוזיקת עולם. ידוע בעיקר בניגנה שלו עם ג'ו זאווינול ואדי לויס.
בנוסף יש לו גם להקה משלו, שניגנה באלבום הסולו הראשון שלו, Voyages, שיצא בשנת 2000.
דיסקוגרפיה > עם Sixun

2008 Palabre
2006 Live à la Cigale
1998 Nouvelle Vague'
1995 Flasback (compilation)
1995 Lunatic Taxi
1993 'No Man’s land
1990 L’eau de La
1988 Explore
1988 'Sixun Live
1987 Pygmées
1985 Nuit blanche
1987 Pygmées
דיסקוגרפיה > עם ג'ו זווינול

2008 75th
2002 Faces and Places
1998 World tour
1996 My People
דיסקוגרפיה > שיתופי פעולה שונים

2012 The Syndicate File Under Zawinul
2003 Yakar Idrissa Diop
2002 Bendera So Kalmery
2001 Récit Proche Eddy Louiss
2001 Safi Ray Lema
2000 Poulina Orchestre National de Barbès
1997 The Blessed Rain Ashley Maher
1997 Per fortuna Purtroppo Irene Grandi
1997 Dife Kassav’
1996 Sarada Alma Rosa
1995 Emotion Papa Wemba
1991 Gaia Ray Lema
1991 Amen Salif Keita
1987 Afrijazzy Manu Dibango
1982 Fodder on My Wings Nina Simone
הערות שוליים

↑  "Paco Sery - African artists". Afrik.com. 15 במרץ 2010. נבדק ב-13 ביוני 2010. {{cite web}}:  (עזרה)
↑  Budofsky, Adam (1 ביולי 2006). The drummer: 100 years of rhythmic power and invention. Hal Leonard Corporation. p. 93. ISBN 978-1-4234-0567-2. נבדק ב-13 ביוני 2010. {{cite book}}:  (עזרה)
↑  Bogdanov, Vladimir; Woodstra, Chris; Erlewine, Stephen Thomas (2001). All music guide: the definitive guide to popular music. Hal Leonard Corporation. p. 1435. ISBN 978-0-87930-627-4. נבדק ב-13 ביוני 2010. {{cite book}}:  (עזרה)
↑  Holland, Bill (24 במרץ 2001). "Eddie Louiss Récit Proche". Billboard. p. 23. נבדק ב-13 ביוני 2010. {{cite web}}:  (עזרה)
↑  Zwerin, Mike (12 ביולי 2000). "World Music Drummer Hits His Stride : Paco Sery, in His Own Time". The New York Times. אורכב מ-המקור ב-5 במרץ 2016. נבדק ב-13 ביוני 2010. {{cite news}}:  (עזרה)
| --- | --- |
בקרת זהויות :  BnF: cb14009460v (data)  GND: 134520092  ISNI: 0000 0000 5515 282X  LCCN: no2011150107  MusicBrainz: 44b6d30c-5a46-4f3b-b9ef-49edef66e1e3  SUDOC: 166481289  VIAF: 208096   WorldCat (עם VIAF): 208096
פאקו רבאן

| --- | --- |

 לידה:  18 בפברואר 1934 פסאיה, ספרד
 פטירה:  3 בפברואר 2023 (בגיל 88) Portsall, פיניסטר, צרפת 
 שם לידה:  Francisco Rabaneda Cuervo ( nom ) 
 מדינה:  ספרד, צרפת 
 השכלה:  בית הספר הלאומי הגבוה לאמנויות היפות 
 תקופת הפעילות:  1966–1999 (כ־33 שנים) 
 פרסים והוקרה:  קצין בלגיון הכבוד (2010)  National Fashion Design Award (2010)  מדליית הזהב על הצטיינות באמנות יפה (ספרד) (2000) 
 www.pacorabanne.com
 
הבושם "1 Million" לגבר תחת בית האופנה של רבאן.
שמלת מתכת ופלסטיק בעיצובו של רבאן, 1967
פרנסיסקו "פאקו" רבאנדה קוארבו (בספרדית: Francisco "Paco" Rabaneda Cuervo; ידוע בעיקר תחת השם פאקו רבאן; 18 בפברואר 1934 – 3 בפברואר 2023) היה מעצב אופנה ספרדי.
ביוגרפיה

רבאן נולד בפסאיה שבמחוז גיפוסקואה בחבל הבסקים. אביו, היה קולונל רפובליקני אשר הוצא להורג על ידי אנשיו של פרנסיסקו פרנקו במהלך מלחמת האזרחים בספרד. לאחר ניצחונו של פרנקו ב-1939 ברחו רבאן ואמו לצרפת ושם למד אדריכלות.
קריירה > אופנה

רבאן החל את דרכו בעולם האופנה כמעצב תכשיטים עבור בתי אופנה כגון ז'יבנשי, כריסטיאן דיור ובלנסיאגה.
רבאן ייסד את בית האופנה הנושא את שמו בשנת 1966. הוא נודע כילד הרע של עולם האופנה הצרפתי בעיקר בגלל שימושו בחומרים לא קונבנציונליים בעיצוביו כגון מתכת, נייר ופלסטיק.
רבאן נודע עבור עיצוב התלבושות לסרט המדע הבדיוני "ברברלה" משנת 1968 בכיכובם של ג'יין פונדה, הוגו טוגנאצי, אניטה פלנברג ומרסל מרסו.
פרנסואז ארדי אהבה את עיצוביו של רבאן במיוחד והזמרת הצרפתייה מילן פארמר הביאה את עיצוביו של רבאן בפני קהל נרחב יותר כאשר לבשה אותם בהופעותיה.
קריירה > קוסמטיקה

ב-1968 החל רבאן לשתף פעולה עם בית הבישום הספרדי "Puig" אשר החלו לשווק את בשמיו. ב-1976 החברה הקימה מפעל בצרפת. רבאן חווה בעיות משפטיות עם הפצת בשמים תחת החברה איתה עבד בברזיל בתחילת שנות השמונים ולקראת סוף העשור חזר למכור שם את בשמיו.
עיסוקים אחרים

בשנת 2005 פתח רבאן במוסקבה שברוסיה תערוכה ראשונה של ציוריו. את התערוכה פתח במילים: "אני בן 72 ורציתי להציג אותם בפני כולם לפני שאיעלם מהעולם. לא הראתי את ציוריי לאף אחד מלבד סלבדור דאלי לפני 30 שנה והוא אמר לי להמשיך לצייר." אחד מהציורים הושפע מתקרית משבר בני הערובה בבסלאן. רבאן רצה שכל הכסף שיכנס ממכירת הציורים יתרם לנשים בבסלאן.
פלנטריום כוכב כדורגל

|  כללי |
| --- | --- |
 תאריך הוצאה:  30 באוקטובר 2006 (V.1)
 סוגה:  משחק רשת מרובי-משתתפים
 פיתוח:  Planetarium Games
 דרישות תוכנה
 מצבי משחק:  יחיד
 פלטפורמות:  דפדפן אינטרנט
 www.footstar.org
 
פלנטריום כוכב כדורגל (באנגלית: "Planetarium Football Star" ) הוא משחק כדורגל וירטואלי, הידוע גם בשם "פוטסטאר" (באנגלית: "FootStar").
הוא משחק מבוסס דפדפן שבסיסו בפורטוגל. כרגע משחקות בו כ-80 מדינות שונות מרחבי העולם .
המשחק מופיע בעברית בנוסף לעוד עשרות שפות אחרות.
סקירה כללית

פלנטריום כוכב כדורגל (פוטסטאר) הוא משחק שבו השחקנים מנהלים שחקן כדורגל משלהם, אך עם אופציה להיות בעבודות נוספות כגון מאמן קבוצה, מאמן נבחרת לאומית, או יו"ר התאחדות הכדורגל של המדינה שבה הוא משחק. כל שחקן חדש מקבל שחקן בגיל 17 עם 0 נתונים בכל התחומים.
על השחקן לטפל בכל ההיבטים של ניהול השחקן, משלושת האימונים היומיים, ועד בחירת הקבוצה בה הוא ישחק. השחקן משחק במשחקים וירטואליים במהלך השבוע. בעקבות האימונים, השחקן יכול להשתפר ולעלות ביכולותיו, מה שיעזור לשחקנו לשחק יותר טוב במשחקים.
בנוסף השחקן יכול לרכוש חפצי משחק לשחקן שלו, אשר יגבירו את יעילותו, כגון קניית נעליים וכפפות שוער.
במשחק משתתפים אלפי שחקנים ברחבי העולם, אשר משחקים במסגרת שחקנים לפי מדינות הלאום שלהם. המשחק זכה לפופולריות רבה בעיקר בפורטוגל וברזיל.
המשחק כולל תמיכה במספר רב של שפות, כולל עברית.
מדי עונת משחקים (כשלושה חודשים) קבוצת מפתחי האתר מבצעים מעקב. לעיתים מוכנסים שינויים בהתאם למשוב שמעבירים השחקנים.
גביעים ותארים

קבוצה המסיימת ראשונה בליגה בתום 14 מחזורים מוכתרת כאלופה, ונוסף לה "גביע אליפות" לארון התארים.
לאורך העונה, בימי רביעי, מתקיימים משחקי גביע בשיטת נוק-אאוט, בתום מספר סיבובים (הנקבע לפי מספר הקבוצות המשתתפות בגביע באותה מדינה) מוכתרת מחזיקת הגביע, אשר ניצחה בגמר.
כמו כן ישנם שלושה סוגי תחרויות בינלאומיות, "ליגת האלופות", שבה משתתפות כל האלופות מרחבי העולם. "גביע המחזיקות" שבה משתתפות מחזיקות הגביע, ו"הליגה היבשתית" שבה משתתפות מספר קבוצות מהליגה הראשונה של כל מדינה (בהתאם לדירוג המדינה)
גביע העולם, גביע העולם לצעירות, וגביע העולם עד 18, הם טורנירים בהם נבחרות לאומיות מתחרות בנבחרות אחרות במטרה לזכות בגביע העולם. הגביע מחולק לבתים. בשלב הבתים יש 8 בתים של 4 נבחרות שמהם עולות 2 נבחרות. כל המשחקים מתקיימים במדינה שנבחרה לארח את המשחקים. בנוסף יש גביע נבחרות עד 21, וגביע נבחרות עד 18, שמורכבים באותה מתכונת.
בנוסף יש גם נבחרות עירוניות, אשר גם הן משחקות במוקדמות ויכולות להעפיל לגביע העולם, אך גם נוספים להן "משחקי דירוג", שהם המשחקים שבהם משחקות כל הנבחרות אשר הגיעו בעונה שעברה ל-3 המקומות האחרונים בבית המוקדמות, בתום העונה 48 הנבחרות העירוניות שמדורגות ראשונות חוזרות למוקדמות גביע העולם.
פלנטריום כוכב כדורגל בישראל

בישראל, כמו בכל המדינות בפוטסטאר יש ליגות, שמתחלקות למספרים, החל מהליגה השנייה. בכל ליגה ישנן 8 קבוצות שמתחרות מידי עונה על הזכות לעלות ליגה, להישאר בליגה או לנשור ממנה לליגה נמוכה יותר. בישראל קיימת ליגת העל, שהיא הליגה הראשית, ומתחתה נמצאות שתי ליגות B. בנוסף לליגה ישנו המפעל של הגביע שנמשך לאורך כל העונה ומשוחק בסגנון נוק-אאוט. את גביע העולם השמיני לנבחרות עד גיל 21 אירחה ישראל (בפעם הראשונה בהיסטוריה). בטורניר זכתה נבחרת איטליה. טורניר נוסף שישראל אירחה במשחק הוא גביע העולם עד גיל 18 שבו זכתה נבחרת ברזיל בפנדלים. בנוסף על כך, לישראל יש ייצוג בתחרויות הבינלאומיות על ידי קבוצות הצמרת הישראליות.
כמו לכל מדינה במשחק, גם לישראל יש יו"ר התאחדות, כאשר בתפקיד נמצא כעת אוהד עובד.
פנטום פיין

עיצוב הדיסק "פנטום פיין"
פנטום פיין (Phantom Pain, בתרגום לעברית: "כאב רפאים") הוא שם האלבום השני של להקת המטאל הישראלית "אלמנה שחורה".
האלבום יצא במרץ 2010 והוא מכיל 12 שירים בעברית בלבד, בסגנון מטאל.
זהו אלבום אשר מוגדר בתור "אלבום קונספט", בעקבות סיפור של נערה בשם אופליה, ועוסק במציאות היומיומית בישראל, וכן בנושאי צבא, ציונות, והחיים בצל הפחד היומיומי ממלחמה. האלבום נכתב והוקלט על ידי חברי הלהקה בין השנים 2004-2009 והוא יצא לאור ב -21 במרץ 2010, לאחר עיכובים רבים.
זהו האלבום הראשון שהלהקה מוציאה כאשר אלי זולטא הוא הזמר הראשי, כאשר בעבר הוא היה בעיקר בתפקיד גיטריסט הלהקה וזמר הרקע.
בניגוד לאלבום הראשון של הלהקה, שהוגדר בסגנון גלאם מטאל, האלבום החדש מושפע מז'אנרים רבים, כולל רוק, רוק כבד, מטאל אלטרנטיבי, ת'ראש מטאל, מטאלקור והארדקור פאנק.